Σοκολατένια τούρτα με μπανάνες
Μια υπέροχη σοκολατένια τούρτα που λατρεύουν τα πιτσιρίκια.
2 παντεσπάνια έτοιμα, σοκολατένια ή λευκά, 300 γρ. κουβερτούρα, 60 γρ. γάλα χλιαρό, 350 γρ. κρέμα γάλακτος, 4 μπανάνες μικρές, 1/2 κούπα νερό, 1/2 κούπα ζάχαρη, 1 κουτ. σούπας κονιάκ
Για τη σοκολατένια τούρτα με μπανάνες, βράζουμε για 2 λεπτά το νερό με τη ζάχαρη. Αποσύρουμε από τη φωτιά και προσθέτουμε το κονιάκ.Βρέχουμε τα παντεσπάνια περνώντας τα ελαφρά με ένα πινέλο βουτηγμένο στο σιρόπι.Λιώνουμε την κουβερτούρα σε μπεν μαρί.Προσθέτουμε το χλιαρό γάλα και ανακατεύουμε απαλά.Αποσύρουμε από τη φωτιά και αφήνουμε το μείγμα να κρυώσει για περίπου 15 λεπτά.Χτυπάμε στο μίξερ ή με το μίξερ χειρός την κρέμα γάλακτος σε σαντιγί.Την ενσωματώνουμε στο κρύο μείγμα κουβερτούρας ανακατεύοντας απαλά.Αφήνουμε τη σοκολατένια κρέμα στο ψυγείο να σταθεί για 40 λεπτά.Βάζουμε το ένα παντεσπάνι σε μια πιατέλα. Κόβουμε 2 από τις μπανάνες σε ροδέλες.Τις στρώνουμε πάνω στο παντεσπάνι. Απλώνουμε από πάνω μία στρώση σοκολατένιας κρέμας. Σκεπάζουμε με το δεύτερο παντεσπάνι. Κόβουμε τις άλλες 2 μπανάνες σε ροδέλες.Τις στρώνουμε πάνω από το δεύτερο παντεσπάνι.Καλύπτουμε όλη την τούρτα με την υπόλοιπη σοκολατένια κρέμα. Δεν ισιώνουμε την επιφάνειά της, αλλά με ένα πιρούνι σχηματίζουμε κυματισμούς. Ιδανικά, κρυώνουμε την τούρτα στο ψυγείο για τουλάχιστον 2 ώρες προτού την κόψουμε.
Κρέμα Γάλακτος,Μπανάνα,Σοκολάτα